text: Tilbud om forældre-matematik
  06 december 2012 kl. 12.55
  Matematikkens verden kan være svær at forstå - både for skoleelever og deres forældre. Derfor tilbyder VUC-Sønderjylland i Sønderborg, Aabenraa og Tønder nu kurser i forældre-matematik.
  Det skriver DR Syd. 
  Mange voksne oplever, at det er svært at hjælpe deres børn med geometri, algebra og andengradsligninger. Undervisningen og kravene har ændret sig meget, siden forældrene selv gik i skole.
  
  Gratis kursus
  - Jeg har talt med flere lærere, der oplever, at forældrene er lidt magtesløse, når de skal hjælpe børnene med matematik, siger uddannelseskonsulent på VUC-Sønderjylland, Michael Nielsen.
  - Hvis man selv er vokset op med blækregning, så kender man jo ikke de nye metoder. Derfor har mange et behov for lige at få genopfrisket matematikken, siger Michael Nielsen til DR Syd.
  Kurserne i forældre-matematik begynder i januar på VUC-Sønderjylland i Sønderborg, Aabenraa og Tønder. Man kan allerede nu melde sig til, og det er gratis at deltage.
  